নথি যাচাই করে আরও ২৬৯ জন অযোগ্যকে চিহ্নিত করল SSC

কলকাতা: একাদশ ও দ্বাদশ শ্রেণির শিক্ষক নিয়োগ (XI & XII Teacher Recruitment) প্রক্রিয়ার নথি যাচাইয়ের (Documents Verification) সময় মোট ২৬৯ জন ‘অযোগ্য’ বা দাগি প্রার্থীকে (Ineligible Candidates) চিহ্নিত করল স্কুল সার্ভিস কমিশন (School Service Commission)। শুক্রবার প্রকাশিত এক সরকারি বিজ্ঞপ্তিতে এই তথ্য জানিয়েছে এসএসসি (SSC)। ইতিমধ্যেই এই প্রার্থীদের নিয়োগ প্রক্রিয়া থেকে বাদ দেওয়া হয়েছে বলেও জানানো হয়েছে প্রকাশিত বিজ্ঞপ্তিতে।

এসএসসি জানিয়েছে, নথি যাচাই এখনও সম্পূর্ণ না-হলেও ইতিমধ্যেই বহু দাগি প্রার্থীর নাম সামনে এসেছে। তাঁদের মধ্যে শুধু শিক্ষক বা শিক্ষিকা নন, আগেই ‘দাগি’ বলে চিহ্নিত হওয়া একাধিক শিক্ষাকর্মীর নামও রয়েছে। অভিযোগ, এঁদের অনেকেই পরীক্ষায় অংশ নিয়েছেন, মেধাতালিকায় জায়গা পেয়েছেন এমনকি নথি যাচাইয়ের আবেদনও করেছেন।

আরও পড়ুন: ২০২৬-এ কমছে ছুটি! সরকারি কর্মীদের মাথায় হাত! দেখুন তালিকা

কমিশনের দাবি, এই তালিকা আরও বাড়তে পারে। কারণ বাংলা, ইংরেজি-সহ কিছু বিষয়ের নথি যাচাই ও ইন্টারভিউ এখনও চলছে। আগামী ৪ ডিসেম্বর এই প্রক্রিয়া শেষ হলে দাগিদের চূড়ান্ত সংখ্যা জানা যাবে। কারও নজরে আরও কোনও অযোগ্য প্রার্থীর তথ্য এলে তা কমিশনকে জানানোর অনুরোধ করা হয়েছে। তথ্য যাচাই করে কমিশন সেই প্রার্থীকে বাদ দেওয়ার জন্য প্রয়োজনীয় পদক্ষেপ করবে।

প্রসঙ্গত, প্রসঙ্গত, একজন অযোগ্য প্রার্থী প্রতিবন্ধী কোটায় সুযোগ পাওয়া নিয়ে রীতিমতো বিতর্ক তৈরি হয়। শীর্ষ আদালতে মামলাও দায়ের হয়। সেই মামলার পর্যবেক্ষণে আদালত জানায়, অযোগ্যর একটাই পরিচয়, সে একজন অযোগ্য। কোনও অযোগ্যকে নিয়োগ প্রক্রিয়ায় সুযোগ দেওয়া যাবে না। এরপরেই আদালতের নির্দেশে অযোগ্য খোঁজার কাজ শুরু করে এসএসসি।